Poštovani roditelji/staratelji,

od 11.5.2020. nastavljamo s pregledima za procjenu psihofizičkog stanja djece obveznika za upis u prvi razred osnovne škole.

Pregledi su prilagođeni trenutnoj epidemiološkoj situaciji i načinu rada preporučenom od strane Hrvatskog društva za školsku i adolescentnu medicinu i Hrvatskog zavoda za javno zdravstvo.

Radi dogovora o terminu dolaska na pregled i detaljnijih uputa o načinu provedbe pregleda kontaktirat će vas medicinski tehničar iz Djelatnosti za školsku i adolescentnu medicinu.

Pregledu mogu pristupiti samo djeca koja nemaju povišenu tjelesnu temperaturu niti bilo koje druge znakove bolesti dišnog sustava (kašalj, kihanje, šmrcanje, grlobolja, problemi s disanjem, itd.). U pratnji djeteta može biti samo jedan roditelj koji također ne smije imati povišenu temperaturu niti bilo koje druge tegobe od strane dišnog sustava.

Molimo vas da na pregled dođete točno u dogovoreno vrijeme te da, ukoliko ju imate, nosite masku. Roditelji koji nemaju mogućnost nabaviti masku, dobit će ju na ulazu u čekaonicu. Prema dosadašnjim preporukama djeca ne trebaju imati masku.

Prije dolaska na pregled ne trebate ići stomatologu radi popunjavanja zubne putovnice, kao niti u laboratorij radi kontrole krvi i mokraće. Ukoliko bude povoljna epidemiološka situacija te preglede ćete moći obaviti na jesen. Nije potrebno niti prethodno javljanje izabranom obiteljskom liječniku ili pedijatru radi popunjavanja upitnog listića o dosadašnjem zdravstvenom stanju djeteta, jer smo te podatke zatražili i dobili direktno od navedenih liječnika. Upitni listić kojeg popunjava roditelj možete naći kao prilog ovom tekstu. Ukoliko ste u mogućnosti, popunite ga i pošaljite nam ga e- mailom, ili ga odštampajte i donesite sa sobom na pregled. Ako nemate ove prije navedene mogućnosti, popunit ćete ga kod nas. Sve prethodne preporuke imaju za cilj skratiti vaš boravak u zdravstvenoj ustanovi.

Također vas molimo da na pregled donesete postojeću medicinsku ili drugu dokumentaciju (otpusna pisma, nalaze specijalista, mišljenje logopeda, psihologa, defektologa, Rješenje o tjelesnom oštećenju i sl. ) ukoliko vaše dijete boluje od neke kronične bolesti ili ima neke teškoće u razvoju. Veoma je važno i da donesete na uvid cjepnu iskaznicu djeteta.

Prilikom ulaska u čekaonicu školske medicine djetetu i pratnji biti će izmjerena tjelesna temperatura, a roditelje ćemo zamoliti da ispune Izjavu o mogućem riziku zaraze SARS-CoV-2 virusom.

Za sva dodatna pitanja i pojašnjenja možete nas kontaktirati e-mailom ili telefonom:

Nikola Barat, bacc. med. techn. (ambulanta br. 4)

tel.: 040 386 830, mob: 099 731 23 34, e-mail: [bernarda.pekaric@zzjz-ck.hr](mailto:bernarda.pekaric@zzjz-ck.hr)

Diana Uvodić-Đurić, dr. med., specijalist školske medicine (ambulanta br. 5)

tel.: 098 206 523, e-mail: [diana.djuric-uvodic@zzjz-ck.hr](mailto:diana.djuric-uvodic@zzjz-ck.hr)

Radujemo se susretu s vama i vašim budućim školarcem!

Nadležni liječnik škole

Diana Uvodić-Đurić, dr. med.,

specijalist školske medicine